Theuns Eloff bedank by FW de Klerk-stigtingDr. Theuns Eloff. (Foto: Facebook) Dr. Theuns Eloff, voorsitter van die adviesraad van die FW de Klerk-stigting, het ná betrokkenheid van meer as 10 jaar by die instelling bedank. “Dit is die afsluiting van die hoofstuk,” het hy Dinsdag gesê. Eloff sê tussen 14 Februarie en 13 Maart vanjaar het ŉ reeks gebeure plaasgevind wat hom gedwing het om sy voortgesette betrokkenheid by die stigting te heroorweeg. “Dit het begin met ŉ verklaring deur die stigting op Vrydag 14 Februarie 2020 – een waarin die persoonlike en onsmaaklike aanvalle deur die EFF op FW de Klerk tydens die opening van die Parlement ten regte veroordeel is, maar waarin daar ook ontken is dat apartheid ŉ misdaad teen die mensdom is,” het Eloff gesê. “Die laaste uitspraak het ŉ storm op sosiale media en in die hoofstroommedia veroorsaak. Ek is nie in die samestelling en uitreiking van hierdie verklaring geken of geraadpleeg nie, en het trouens eers op 15 Februarie daarvan kennis moes neem toe ŉ joernalis my daarmee gekonfronteer het.” Eloff sê dit het later duidelik geword dat Dave Steward, die voorsitter van die stigting, die verklaring geskryf het. Oudpres. De Klerk het toestemming gegee dat dit aan die media gestuur word. “Ek en ander raadslede het oor die naweek telefonies gepraat en e‑posse gestuur om ons kommer en teenstand oor die verklaring uit te spreek. Dit is op Maandag 17 Februarie onvoorwaardelik en met apologie teruggetrek. Beide mnre. De Klerk en Steward het om verskoning gevra en gesê dat dit ŉ oordeelsfout en die gevolg van ŉ emosionele oorreaksie op die EFF-aanvalle was. “Die skade aan die stigting en mnr. De Klerk se eie geloofwaardigheid was egter reeds gedoen.” Oudpres. FW de Klerk by die Staatsrede op 13 Februarie vanjaar. (Foto: Phando Jikelo/ANA) Op 13 Maart kon die oudpresident ŉ trusteevergadering van die stigting bywoon en by dié vergadering het die trustees hulle teenkanting teen die verklaring uitgespreek. De Klerk en Steward het weer verskoning gevra – wat die trustees aanvaar het – maar die trustees het ook daarop gewys dat ŉ “lang en moeilike pad voorlê om verlore geloofwaardigheid, respek en aanvaarding terug te wen”. Eloff sê hy het by dié vergadering aangedui dat hy sy verbintenis met die stigting verbreek, maar hy is gevra om tot April te wag om dit te doen. Hy het die afgelope week sy bedanking ingedien. “Die hoofredes vir my bedanking is eerstens dat ek nie met die inhoud van die 14 Februarie‑verklaring en die proses wat dit voorafgegaan en gevolg het, kon saamstem nie – en dat die terugtrek daarvan nie die skade wat gedoen was, kon herstel nie. “Tweedens het die verklaring my eie integriteit en geloofwaardigheid onder verdenking gebring. Ek is deur talle vriende en kennisse daaroor verkwalik en selfs aangeval – waarskynlik omdat hulle verkeerdelik van mening was dat ek steeds aktief by die stigting betrokke was en daarom vir die verklaring verantwoordelik was of dit selfs geskryf het. Ek kon myself nie in die openbaar verdedig nie omdat ek daardeur die leierskap van die stigting onder verdenking sou bring. “Derdens het ek besef dat my geloofwaardigheid by die ander organisasies waarby ek steeds betrokke is, ook onder verdenking gebring word deur my voortgesette verbintenis met die stigting.” Eloff is sedert 2019 in ŉ afgeskaalde kapasiteit – en glad nie meer by die dag tot dag bestuur nie – van die stigting betrokke. Hy sê hy werk steeds as nie-uitvoerende voorsitter van Astral Foods, as voorsitter van die Dagbreektrust, die Trust vir Afrikaanse Kuns, Kultuur en Erfenis, en die Trust vir Afrikaanse Onderwys. Hy is ook voorsitter van die onlangs gestigte private maatskappy MOS (Moedertaal in Onafhanklike Skole) om nie-rassige Afrikaanse skole te koop, te bou en te bedryf. “Ek bly ook betrokke by ander gespreksgroepe oor nasionale en versoeningskwessies,” het Eloff gesê. Hy sê hy het oorweldigende positiewe reaksie op sy besluit gekry. “Almal het begrip dat ek nie ŉ ander keuse gehad het nie, maar dit beteken nie hulle is noodwendig negatief oor die stigting nie.”